KIRJALLINEN KYSYMYS E-1403/01

esittäjä(t): Emilia Müller (PPE-DE) komissiolle

(11. toukokuuta 2001)

Aihe: Tutkimushanke kalojen vahingoittumisen välttämisestä vesivoimalaitoksissa

Vesivoimalaitokset ovat usein tappava este monille kalalajeille niiden luonnollisilla vaellusreiteillä. Ne uhkaavat erityisesti ankeriaan kaltaisia vaelluskaloja.

Baijerin maatalousministeriö tilasi vuonna 1996 asiaan liittyvän tutkimushankkeen ensimmäisen vaiheen. Toisessa vaiheessa on tarkoitus testata teknisiä ratkaisuehdotuksia, joiden avulla vältettäisiin kalojen vahingoittuminen voimalaitoksissa. Sitä varten tarvitaan suurehkoja taloudellisia varoja. Mahdollisten itävaltalaisten ja alankomaalaisten yhteistyökumppaneiden kanssa on jo keskusteltu tutkimushankkeen toteuttamisesta yhteistyönä.

1. Myöntääkö EU tukea tämän kaltaisille tutkimushankkeille (esim. LIFE:n kautta)?

2. Mitä ehtoja mahdollisen tuen myöntämiselle on asetettu?

3. Mikä olisi mahdollisesti myönnettävän tuen suuruus?

Philippe Busquinin komission puolesta antama vastaus

(20. heinäkuuta 2001)

Tutkimusta ja teknologista kehittämistä koskevasta viidennestä puiteohjelmasta (1998-2002) voidaan rahoittaa tutkimushankkeita, jotka koskevat vesivoimaloiden vaikutuksia ankeriaan kaltaisten kalojen vaellukseen. Rahoitusta voivat saada erityisesti erityisohjelman elämänlaatu avaintoiminnossa 5.1.2 (kestävä kalastus ja vesiviljely - ympäristön, kalastuksen ja vesiviljelyn välinen vuorovaikutus) tarkoitetut hankkeet, edellyttäen kuitenkin, että tutkimuksessa on selkeästi innovatiivinen tieteellinen lähestymistapa ja korkeatasoisia eurooppalaisia yhteistyökumppaneita (vähintään kaksi maata ja kolme tieteellistä yhteistyökumppania). Tämän alan (luonnonvarojen ja ympäristön välinen vuorovaikutus) tutkimustoimia koskevien seuraavien ehdotuspyyntöjen viimeiseksi jättöpäiväksi on vahvistettu 18. lokakuuta 2001.

Eräs aihetta koskeva tutkimushanke on hyväksytty vuoden 2000 lopussa, ja hanke on tarkoitus saattaa päätökseen vuonna 2002. Kyseessä on alankomaalaisen Kema Power Generation & Sustainables -yrityksen koordinoima hanke QLRT 1999-31141 Management of Silver eel: human impact on drownstream migration silver eel in the river Meuse. Hankkeen avulla on tarkoitus muun muassa kehittää turbiinijärjestelmä, jonka avulla ankeriaita voidaan suojella tehokkaasti niiden kulkiessa voimaloiden läpi.

Avaintoiminnossa Maailmanlaajuiset muutokset, ilmasto ja luonnon monimuotoisuus pyydetään 15. lokakuuta 2001 mennessä ehdotuksia, jotka koskevat aluetta 2.3.2 Biologisen monimuotoisuuden sovittaminen yhteen sen kanssa mahdollisesti ristiriidassa olevien ihmisen toimintojen kanssa.

Ehdotuspyynnössä haetaan hankkeita, joiden tarkoituksena on muotoilla ja arvioida biologisen monimuotoisuuden säilyttämistä koskevien vaihtoehtojen tieteellistä, taloudellista, teknistä ja poliittista toteutettavuutta. Kysymyksessä kuvattua hanketta voitaisiin mahdolliseti muokata siten, että se kuuluisi tämän ehdotuspyynnön soveltamisalaan ottaen huomioon, että tärkein arviointikriteeri on tieteellinen huippuosaaminen.

Näiden erilaisten erityisohjelmien työohjelmaa ja rahoitusedellytyksiä koskevat tiedot esitetään Cordis-tietopalvelun Internet-sivustolla osoitteessa http://www.cordis.lu/life/ tai sivustolla http://www.cordis.lu/eesd/.

Ympäristöalan rahoitusvälinettä (LIFE) ei voi soveltaa, koska sen tarkoitus ei ole pääasiassa tutkimukseen keskittyvien hankkeiden tukeminen. Lisätietoja (soveltamisala, taloudelliset näkökohdat ja niin edelleen) on komission Ympäristöasioiden pääosaston Life-ohjelman kotisivulla osoitteessa http://europa.eu.int/comm/life/home.htm.